Бегемот тышҡы ҡиәфәте бик үҙенсәлекле. Кәүҙәһе ҡыҫҡа, мискә формаһында, йыуан аяҡлы. Аяҡтары шул тиклем ҡыҫҡа, хатта йөрөгәндә уларҙың ҡорһағы ергә ҡағыла яҙа. Оло, ал яҡтан тупаҫланған баш тура дүртмөйөш рәүешендә һәм хайуандарҙың дөйөм ауырлығында (900 кг тиклем) уның өлөшө дүрттән бер өлөшкә етә. Танау тишеге, күҙе һәм ҡолағы бер аҙ күтәрелгән һәм бер яҫылыҡта урынлашҡан, шуға күрә бегемот, тулыһынса тиерлек һыу аҫтында ҡалып һәм башының иң өҫкө өлөшөн генә сығарып, тын ала, күрә һәм ишетә. Муйыны бик ҡыҫҡа һәм бөтөнләй беленмәй. Күҙе бәләкәй, итләс күҙ ҡабағы менән уратып алынған. Танау тишеге бик киң, өҫкә йүнәлтелгән, итләс ирендәр һәм яҡшы үҫешкән махсус мускулатура арҡаһында ныҡлап ябыла ала, ҡолаҡтары ла бик бәләкәй, хәрәкәтсән. Уның ярҙамында һыуҙағы бегемот бөжәктәрҙе йәки башына ултырған үтә лә бәйләнсек ҡоштарҙы ҡыуалай.